Omnibus presentes litteras inspecturis Stephanus, permissione divina ecclesie Parisiensis minister, licet indignus, salutem in Domino. Notum facimus quod nostra presencia constituti nobilis vir Gillermus de Barris, miles, nobilis mulier Avelina, ejus uxor, et Guido, armiger, frater dicti Guillermi, filii quondam defuncti Petri de Barris, militis quondam et vicecomitis Senon., dicentes et asserentes se habere in vicecomitatu Senon. feodum de Serginis cum feodis et retro-feodis ad ipsum fecdum pertinentibus, et feodum Stephani de Alemante, et etiam terciam partem omnium aliarum rerum, quas ipse Guillermus et coheredes sui habebant in dicto vicecomitatu et in pertinentiis ejus, tam reddituum, proventuum, dominii, justicie, feodorum, retrofeodorum, quam aliorum quorumcumque, exceptis feodis de Thorigniaco, quos Milo de Thorigniaco et Henricus de Coudreto, milites, tenent, feodo de Praellis, quem Guido de Barris, miles, tenet, et feodo Guillermi de Allemante sito apud Malleyum-Vicecomitis; qui feodi, in recompensationem dictorum feodorum de Serginis et Stephani de Alemante, in partem coheredum ipsorum Guillermi et Guidonis cessarunt, ut dicebant, et exceptis decem libratis terre, quos magister Girardus Rousselli, clericus, tenet in feodum in dicto vicecomitatu, vendiderunt coram nobis et se vendidisse coram nobis, publice, recognoverunt, predictaque se habere dicebant in dicto vicecomitatu et in pertinentiis ejus habebant et habere poterant et debebant, tam racione successionis vel escasure quam alii racione quacumque seu causa, tam in redditibus, dominio, justitia, feodis, retro-feodis, quam rebus aliis quibuscumque in quibuscumque rebus, commodis, emolumentisve consistant: videlicet venerabilibus viris procentori (sic) Senonensi et archidiacono pruvin. in ecclesia Senon. ementibus ad opus et augmentum archiepiscopatus Senon., et nomine ejusdem, ac pro ipso, et eciam pro reverendo patre P., Dei gratia Senon. archiepiscopo et ejus successoribus, et precium solventibus de pecunia archiepiscopatus, proveniente ex franchesia seu libertate ville Sancti-Juliani de Saltu, a bone memorie Guillelmo quondam Senon. archiepiscopo jamdudum concessa, in augmentum dicti archiepiscopatus convertenda, scilicet pro mille et quingentis libris turon., eisdem venditoribus quictis et sibi jam solutis, ut confitebantur, in pecunia numerata, et pro trecentis et sexaginta et quindecim libris ejusdem monete pro quinto domini feodalis de quibus pecunie summis dictos emptores et etiam dictum archiepiscopatum in perpetuum quictaverunt, coram nobis, confitentes et asserentes predicta vendita esse, et movere de feodo dicti domini Senon. et nemini obligata; promittentes, etc..... Cujusmodi vendicionem Guillelmus, armiger, filius dicti Guillelmi, coram nobis propter hoc constitutus, voluit, laudavit pariter et concessit, et predicta vendita et quicquid juris in eisdem habebat et habere poterat et debebat, eidem domino Senon., et ejus successoribus ac dicto archiepiscopatui quictavit perpetuo coram nobis, et promictens per juramentum suum ab ipso tactis sacrosanctis Evangeliis, coram nobis prestitum, se contra eam non venire et nichil juris in dictis rebus venditis reclamare. De cujus liberatione, garentia et defensione feodi et aliis premissis a dictis venditoribus et eorum heredibus tenendis, faciendis, complendis et firmiter observandis, dampnisque, deperditis, constamentis et expensis refundendis ut premissum est, Johannes de Acrivilla, Johannes de Montigniaco, Gilo de Plesseto, Milo de Villaribus-Loye, milites, et Odardus et Petrus de Barris, armigeri, fratres dicti Guillermi, militis, propter hec coram nobis constituti, pro dictis venditoribus et eorum heredibus erga dictum dominum Senon., et ejus successores se plegios obligaverunt, quilibet ipsorum in solidum et pro toto ad tradendum, fide ab eis in manu nostra data, eidem domino Senon. vel ejus successoribus aut eorum mandato, gagia sufficentia, ductibilia et portabilia; si ipsi venditores vel eorum heredes in premissis vel aliquo premissorum deficerent aut contra venirent quoquomodo, etc..... Dicta vero Avelina, per dictum juramentum suum ab ipsa coram nobis prestitum, renunciavit penitus et expresse omni juri quod ipsa habebat et habere poterat et debebat, ac se habere expectabat in dictis rebus venditis, racione hereditatis, conquestus, dotis vel dotalicii, aut alia racione quacumque seu causa, dicens et asserens per idem juramentum, quod ipsa faciebat spontanea, non coacta nec in aliquo circumventa..... Actum et datum Senonis, die dominica in media Quadragesima, anno Domini millesimo ducentesimo sexagesimo-nono, mense marcio.